CELEX: 32006Q1219(01)
Language: sl
Date: 2006-06-26 00:00:00
Title: Sklep št. 1/2006 Skupnega nadzornega organa Europola z dne 26. junija 2006 o spremembi Poslovnika

19.12.2006   
            
            
               SL
            
            
               Uradni list Evropske unije
            
            
               C 311/13
            
         
      SKLEP št. 1/2006 SKUPNEGA NADZORNEGA ORGANA EUROPOLA
   
   z dne 26. junija 2006
   o spremembi Poslovnika
   (2006/C 311/04)
   SKUPNI NADZORNI ORGAN EUROPOLA JE —
   ob upoštevanju Konvencije o ustanovitvi Evropskega policijskega urada (Konvencija o Europolu) (1),
   ob upoštevanju Akta 1/99 Skupnega nadzornega organa Europola z dne 22. aprila 1999 o sprejetju Poslovnika (2) in zlasti člena 32 Poslovnika,
   ker bi bilo treba podrobna pravila o dostopu javnosti do dokumentov Skupnega nadzornega organa določiti v njegovem poslovniku —
   SKLENIL:
   Člen 1
   Poslovnik Skupnega nadzornega organa se spremeni v skladu z določbami tega člena:
   
               1)
            
            
               člen 6(4) se nadomesti z naslednjim:
               „4.   Sestanki Skupnega nadzornega organa niso javni. Vendar so njegovi dokumenti dostopni javnosti v skladu s členom 6a.“;
            
         
               2)
            
            
               vstavi se naslednji člen:
               „Člen 6a
               Dostop javnosti do dokumentov
               1.   Vsaka fizična ali pravna oseba ima pravico dostopa do dokumentov Skupnega nadzornega organa, ob upoštevanju načel, pogojev in omejitev določenih v tem členu.
               2.   Dokumenti v zvezi s pritožbami pred odborom, ustanovljenim v skladu s členom 24(7) Konvencije, so izvzeti iz tega člena.
               3.   Brez poseganja v odstavek 4 in 5 tega člena so dokumenti dostopni za javnost, bodisi na podlagi pisnih prošenj bodisi neposredno v elektronski obliki.
               4.   Skupni nadzorni organ zavrne dostop do dokumentov, kadar je to potrebno:
               
                           (a)
                        
                        
                           za zaščito varnosti in javnega reda v državah članicah ali za preprečitev kriminala;
                        
                     
                           (b)
                        
                        
                           za zaščito pravic in svoboščin tretjih strank;
                        
                     
                           (c)
                        
                        
                           da lahko Europol ustrezno opravlja svoje naloge;
                        
                     
                           (d)
                        
                        
                           da lahko Skupni nadzorni organ ustrezno opravlja svoje naloge;
                        
                     v teh primerih ne morejo prevladati interesi prosilca.
               5.   Kadar Skupni nadzorni organ razpolaga z dokumentom, ki ga je prejel od tretje stranke, ali z dokumentom, ki vsebuje informacije o tretji stranki, se Skupni nadzorni organ posvetuje s tretjo stranko, da oceni, ali se uporabi izjema iz odstavka 4, razen če je jasno, da se bo dokument razkril oziroma, če je jasno, da se ne bo razkril. Za dostop do dokumentov, prejetih od Europola, prav tako veljajo pravila o zaupnosti iz člena 31(1) Konvencije.
               6.   V kolikor se izjeme uporabljajo samo za dele zahtevanega dokumenta, se preostali del dokumenta razkrije.
               7.   Prošnja za dostop do dokumenta se predloži v kakršni koli pisni obliki, vključno v elektronski obliki, v enem od uradnih jezikov institucij Evropske unije ter na dovolj natančen način, da lahko Skupni nadzorni organ identificira dokument. Prosilcu ni treba navajati razlogov za prošnjo.
               8.   V kolikor prošnja ni dovolj natančna, Skupni nadzorni organ prosilca pozove, da prošnjo dopolni, pri čemer mu pomaga.
               9.   Če se prošnja nanaša na zelo dolg dokument ali veliko število dokumentov, se Skupni nadzorni organ lahko neuradno posvetuje s prosilcem, z namenom, da se najde primerna rešitev.
               10.   Skupni nadzorni organ zagotovi državljanom informacije in pomoč v zvezi s tem, kako in kje se lahko predložijo prošnje za dostop do dokumentov.
               11.   Skupni nadzorni organ nemudoma registrira prošnjo za dostop do dokumentov in pošlje prosilcu potrdilo o prejemu. V roku 20 delovnih dni od registracije prošnje predsednik Skupnega nadzornega organa bodisi dovoli dostop do zahtevanega dokumenta in v tem roku omogoči dostop v skladu z odstavkom 14, ali pa v pisnem odgovoru navede razloge za celotno ali delno zavrnitev in obvesti prosilca o njeni oziroma njegovi pravici, da vloži naknadno prošnjo v skladu z odstavkom 13.
               12.   V izjemnih primerih, kot na primer, če se prošnja nanaša na zelo dolg dokument ali veliko število dokumentov, ali če se je potrebno posvetovati s tretjo stranko, se rok iz odstavka 11 lahko podaljša za 20 delovnih dni, pod pogojem, da o tem prosilca vnaprej obvesti in se obenem navede natančne razloge.
               13.   Prosilec lahko v roku 20 delovnih dni od prejema popolne ali delne zavrnitve s strani Skupnega nadzornega organa pošlje naknadno prošnjo, s katero zaprosi Skupni nadzorni organ za ponovno preučitev.
               14.   Prosilec ima dostop do dokumentov, da jih pregleda na kraju samem ali da dobi kopijo, vključno z elektronsko kopijo, kjer je ta na voljo, skladno s svojimi željami. Strošek izdelave in pošiljanja kopij se prosilcu lahko zaračuna. Ta strošek ne presega realne cene izdelave in pošiljanja kopij. Pregled na kraju samem, kopije, ki obsegajo manj kakor 20 strani formata A4, in neposredni dostop v elektronski obliki ali prek registra so brezplačni.
               15.   V kolikor je dokument že bil razkrit s strani Skupnega nadzornega organa ali drugih institucij in je prosilcu lahko dostopen, lahko Skupni nadzorni organ izpolni svojo obveznost s tem, da obvesti prosilca, kje lahko dobi zadevni dokument.“;
            
         
               3)
            
            
               člen 10(2) se nadomesti z naslednjima odstavkoma:
               „2.   Poročilo o dejavnostih Skupnega nadzornega organa se predloži ustreznemu odboru Evropskega parlamenta istočasno, kot je poslano Svetu.
               3.   Svoje poročilo o dejavnostih Skupni nadzorni organ objavi.“.
            
         Člen 2
   Te spremembe Poslovnika začnejo veljati naslednji dan po dnevu, ko jih odobri Svet v skladu s členom 24(7) Konvencije (3).
   
      V Bruslju, 26. junija 2006
      
         
            Za Skupni nadzorni organ
         
         
            Predsednik
         
         Emilio ACED FÉLEZ
         
      
   
   
      (1)  UL C 316, 27.11.1995, str. 1.
   
      (2)  UL C 149, 28.5.1999, str. 1.
   
      (3)  Interno pravilo je bilo sprejeto s strani Sveta dne 4. decembra 2006.